钦定古今图书集成/明伦汇编/氏族典/第060卷 > 徐光启
## 钦定古今图书集成/明伦汇编/氏族典/第060卷 > 徐光启

按《明外史徐光启传》：“光启，字子先，上海人。万历二十
五年，举乡试第一。又七年成进士，授庶吉士，历赞善。
从西洋人利玛窦学天文历筭火器尽其术。辽东四
路师败，京师震动，累疏请练兵自效。超擢少詹事，兼
河南道御史，练兵通州。熹宗即位，令以少詹事协理府事。光启以冒进为嫌，请告归。辽阳破，召起力请多”
铸西洋大炮资城守。帝善其言，方议用，会与崔景荣
议不合，复移疾归。天启三年起故官，旋擢礼部右侍
郎。五年，魏忠贤党智铤劾之，落职闲住。崇祯元年召
还，复申练兵之说。未几，以左侍郎理部事。已，擢本部
尚书。诏与西洋人推筭历法，光启为监督。五年五月
命以本官兼东阁大学士入参机务。寻加太子太保。
光启雅负经济才，有志用世。及柄用，年已老，周延儒、
温体仁专政，不能有所建白。明年九月卒官。赠少保，
谥“文定。”久之，帝念光启，加赠太保，录其孙为中书舍
人。